邵雍
盆池吟
有客无知，唯知不为。
不为无他，唯求不欺。
我有人是，人无我非。
因开瓮牖，遂鉴盆池。
都邑地贵，江湖景奇。
能游泽国，不下堂基。
帘外青草，轩前黄陂。
壶中月落，鉴里云飞。
既有荷芰，岂无{上艹下凫}茨。
既有蝌蚪，岂无蛟螭。
亦或清浅，亦或渺瀰。
亦或渌净，亦或涟漪。
风起蘋藻，凉生袖衣。
林守何在，范蠡何归。
密雪霏霏，轻冰披披。
垂柳依依，细雨微微。
可以观止，可以忘机。
可以照物，可以看时。
不乐乎我，更乐乎谁。
吾于是日，再见伏羲。